Evropska deklaracija o digitalnih pravicah in načelih za digitalno desetletje

Evropski parlament, Svet in Komisija slovesno razglašajo naslednjo skupno deklaracijo o digitalnih pravicah in načelih za digitalno desetletje.

Preambula

Ob upoštevanju naslednjega:

(1)Digitalna preobrazba vpliva na vse vidike življenja ljudi. Ponuja pomembne priložnosti za boljšo kakovost življenja, inovacije, gospodarsko rast in trajnostnost, hkrati pa prinaša nove izzive za strukturo, varnost in stabilnost naših družb in gospodarstev. S pospeševanjem digitalne preobrazbe je nastopil čas, da Evropska unija (EU) opredeli, kako bi bilo treba njene vrednote in temeljne pravice uveljavljati v spletnem okolju.

(2)Parlament je večkrat pozval k zagotavljanju polne skladnosti pristopa Unije k digitalni preobrazbi s temeljnimi pravicami, kot sta varstvo podatkov in nediskriminacija, ter z načeli, kot so tehnološka in omrežna nevtralnost ter vključenost . Pozval je tudi k okrepljenemu varstvu uporabniških pravic v digitalnem okolju .

(3)Svet je na podlagi prejšnjih pobud, kot sta „Talinska deklaracija o e-upravi“ in „Berlinska deklaracija o digitalni družbi in na vrednotah temelječi digitalni upravi“, z „Lizbonsko deklaracijo o digitalni demokraciji z namenom“ pozval k modelu digitalne preobrazbe, ki krepi človeško razsežnost digitalnega ekosistema, v jedru katerega je digitalni enotni trg. Svet je prav tako pozval k modelu digitalnega prehoda, ki zagotavlja, da je tehnologija v pomoč pri sprejemanju podnebnih ukrepov in varstvu okolja.

(4)Vizija EU za digitalno preobrazbo postavlja človeka v središče, ljudi opolnomoča ter spodbuja inovativna podjetja. Komisija je nedavno predstavila predlog sklepa o programu „Pot v digitalno desetletje“, v katerem so določeni konkretni digitalni cilji, ki temeljijo na štirih glavnih točkah (digitalna znanja in spretnosti, digitalna infrastruktura, digitalizacija podjetij in javnih storitev) in nam bodo pomagali doseči to vizijo. Pot Unije k digitalni preobrazbi gospodarstva in družbe bi morala vključevati digitalno suverenost, vključevanje, enakost, trajnostnost, odpornost, varnost, izboljšanje kakovosti življenja in spoštovanje pravic ter pričakovanj državljanov in državljank ter bi morala prispevati k dinamičnima, z viri gospodarnima in pravičnima gospodarstvu in družbi v Uniji.

(5)Namen deklaracije je pojasniti skupne politične namere. Deklaracija ponovno poudarja najpomembnejše pravice v okviru digitalne preobrazbe, hkrati pa bi morala služiti kot referenčna točka za podjetja in druge relevantne akterje pri razvoju in uvajanju novih tehnologij. Deklaracija bi morala tudi usmerjati oblikovalce politik pri razmisleku o njihovi viziji digitalne preobrazbe: postaviti človeka v središče digitalne preobrazbe, poudariti solidarnost in vključevanje, ponovno poudariti pomen svobodne izbire, sodelovanje v digitalnem javnem prostoru, varnost, zaščito in opolnomočenje ter trajnostnost.

(6)Demokratični nadzor nad digitalno družbo in gospodarstvom bi bilo treba dodatno okrepiti ob polnem spoštovanju načel pravne države, učinkovitega pravosodja in kazenskega pregona. Ta deklaracija ne vpliva na zakonite omejitve uveljavljanja zakonskih pravic, da bi bilo usklajeno z uveljavljanjem drugih pravic, ali na nujne in sorazmerne omejitve v javnem interesu. Unija bi morala v svojih odnosih z drugimi mednarodnimi organizacijami in tretjimi državami promovirati deklaracijo s ciljem, da bi ta načela služila kot navdih za mednarodne partnerje po vsem svetu pri usmerjanju digitalne preobrazbe, ki v središče postavlja človeka in človekove pravice.

(7)Deklaracija temelji predvsem na primarnem pravu EU, zlasti Pogodbi o Evropski uniji (PEU), Pogodbi o delovanju Evropske unije (PDEU), Listini EU o temeljnih pravicah in sodni praksi Sodišča Evropske unije, pa tudi sekundarnem pravu. Temelji tudi na evropskem stebru socialnih pravic in ga dopolnjuje. Je deklarativne narave in kot taka ne vpliva na vsebino pravnih pravil ali njihovo uporabo.

(8)Spodbujanje in izvajanje digitalnih načel je skupna politična zaveza in odgovornost Unije in njenih držav članic v okviru njihovih pristojnosti in ob polnem upoštevanju prava Unije. Komisija je predlagala, da bi letno poročilo o „stanju digitalnega desetletja“, ki se predloži Parlamentu in Svetu, zajemalo spremljanje digitalnih načel.

Deklaracija o digitalnih pravicah in načelih za digitalno desetletje

Spodbujati želimo evropski način digitalnega prehoda, ki v središče postavlja človeka. Temelji na evropskih vrednotah in koristi vsem ljudem ter podjetjem.

Zato izjavljamo naslednje:

Poglavje I: postavljanje človeka v središče digitalne preobrazbe

Človek je v središču digitalne preobrazbe v Evropski uniji. Tehnologija bi morala koristiti vsem Evropejcem in Evropejkam ter jih opolnomočiti za uresničevanje njihovih želja ob polnem obvarovanju in spoštovanju njihovih temeljnih pravic.